Man by huispartytjie in KZN geskietDie pad net buitekant die huis waar die man geskiet is (Foto: Verskaf) ŉ 27-jarige man is Sondag vroegoggend na ŉ hospitaal gehaas nadat hy glo tydens ŉ huispartytjie in Waterloo in KwaZulu-Natal geskiet is. “Die man se vriende het Reaction Unit South Africa (Rusa) omstreeks 04:00 na die huis ontbied vir mediese hulp,” sê Prem Balram, woordvoerder van Rusa. Die man het ŉ enkele skietwond in die bors opgedoen. Paramedici het hom op die toneel behandel voordat hy per ambulans na ŉ nabygeleë hospitaal geneem is. “Die beseerde man het Rusa se lede meegedeel dat hy ŉ partytjie bygewoon het toe ŉ onderonsie tussen hom en ŉ groep mans uitgebreek het. Tydens die bakleiery is ŉ skoot afgevuur wat hom in die bors getref het.” Die polisie in Verulam ondersoek ŉ saak van poging tot moord. Kapt. Nqobile Gwala, woordvoerder van die polisie, sê polisiebeamptes het die man in die hospitaal gaan besoek om ’n verklaring te kry. “Sy toestand was egter kritiek en hy kon nie enige verdere inligting vir ons te gee nie,” sê Gwala